สินเชื่อช่วยน้ำท่วม
...สุรชัย กำพลานนท์วัฒน์&nbsp;
11 ส.ค. 2554

...สุรชัย กำพลานนท์วัฒน์ 
เริ่มแล้ววันนี้...สินเชื่อ sme POWER เพื่อช่วยผู้ประสบอุทกภัย...จากเอสเอ็มอีแบงก์ 
ธนาคารของรัฐแห่งนี้มักจะถูกเลือกจากรัฐบาลให้รับบทหลักในการลงไปช่วยเหลือผู้ประกอบการที่ประสบภัยพิบัติหรือเรื่องร้ายๆ ไม่ว่าจะเป็นกรณีท่องเที่ยวทรุด ก็ให้ช่วยกลุ่มผู้ประกอบการด้านท่องเที่ยว น้ำมันแพง ก็ให้ช่วยกลุ่มผู้ประกอบการโลจิสติกส์ หรือเมื่อคราวเกิดเหตุทางการเมืองย่านราชประสงค์ ก็ให้ช่วยผู้ประกอบการที่ถูกไฟไหม้ มาครั้งนี้เมื่อประเทศไทยเจอเหตุอุทกภัยน้ำท่วมใหญ่กว่า 30 จังหวัด รัฐบาลก็ให้เอสเอ็มอีแบงก์จัดวงเงินสินเชื่อแบบพิเศษสุดๆ ลงไปช่วยเยียวยาผู้ประกอบการที่ถูกน้ำท่วมในแต่ละพื้นที่
สินเชื่อตัวนี้พิเศษยังไง!!
พิเศษจริงๆ ครับ รัฐบาลจัดให้ทั้งทีถ้าไม่พิเศษกว่าปกติ มีหวังโดนด่ากันทั้งเมือง เพราะผู้ประกอบการกำลังตกทุกข์ได้ยาก กิจการร้านค้าต้องซ่อมแซม เครื่องมือเครื่องใช้เสียหายต้องปรับปรุง สต๊อกสินค้าพังไปกับน้ำต้องหาซื้อเพิ่ม เพราะฉะนั้นเงินทุนก้อนใหม่ที่จะเข้าไปเพิ่มเติมเยียวยาจึงต้องมีเงื่อนไขผ่อนปรนพิเศษกว่าสินเชื่อปกติทั่วไป
โครงการนี้คิดดอกเบี้ยต่ำสุดๆ แค่ 3% ต่อปีเท่านั้นเอง ต่ำกว่าเงินกู้ซื้อบ้านเสียอีก แถมยืนคงที่เท่านี้ไปตลอดอายุสัญญากู้นานสูงสุดถึง 6 ปีทีเดียว
ที่สำคัญในช่วง 2 ปีแรกยังให้ผ่อนจ่ายเฉพาะดอกเบี้ยอย่างเดียวโดยไม่ต้องจ่ายเงินต้น ซึ่งจะทำให้คนกู้มีเวลาฟื้นฟูกิจการสบายๆ ไม่เครียดไม่กดดัน ถ้าลองคำนวณเล่นๆ กู้ 1.0 ล้านบาท ผ่อนดอกเบี้ยอย่างเดียวก็จ่ายเพียงเดือนละ 2,500 บาทเท่านั้น
สิทธิพิเศษแบบผ่อนปรนมากเหลือเกิน ก็คือกู้โดยไม่ต้องใช้หลักทรัพย์ ไม่ต้องหาคนค้ำประกัน พูดง่ายๆ คือไม่ต้องมีหลักประกัน กู้เอง ผ่อนเอง รับผิดชอบตัวเอง
ที่พิเศษสุดๆ อีกอย่างก็คืองานนี้ไม่ต้องตรวจสอบเครดิตบูโร ซึ่งเป็นปัญหาหลักของคนขอสินเชื่อกับสถาบันการเงิน ฉะนั้นไม่ว่าจะมีเครดิตหรือกู้อยู่กับแบงก์ไหนๆ มาก่อน ก็สามารถขอใช้บริการโครงการนี้ได้
สำหรับวงเงินกู้ต่อราย มีการกำหนดไว้สูงสุดรายละไม่เกิน 1.0 ล้านบาท ทั้งนี้เพื่อกระจายความช่วยเหลือให้มากที่สุด เนื่องจากน้ำท่วมครั้งนี้มีผู้ประกอบการถูกน้ำท่วมค่อนข้างมาก กินพื้นที่กว้างขวาง รัฐบาลจึงพยายามกระจายความช่วยเหลือให้ทั่วถึง 
วงเงินแต่ละรายคงไม่สามารถไปชดเชยความเสียหายของกิจการได้ทั้งหมด แต่อย่างน้อยก็ได้ส่วนหนึ่งไปเป็นทุนหมุนเวียนประคับประคองให้กิจการอยู่รอดไปก่อน ตรงนี้ก็อยากให้ผู้ประกอบการเข้าใจในความตั้งใจของรัฐบาลและเอสเอ็มอีแบงก์ด้วยนะครับ ส่วนรายไหนจะได้วงเงินเท่าไหร่ เขามีสูตรการคำนวณหลายแบบ ซึ่งต้องอาศัยข้อมูลและเอกสารบางอย่างจากตัวผู้กู้เพื่อประกอบการพิจารณา ตัวอย่างเช่น สัญญาเช่าและหลักฐานการจ่ายค่าเช่า หรือยอดขายยอดรายได้ในแต่ละเดือน ซึ่งจะใช้ใบเสร็จหรือยอดการเดินบัญชีหรือยอดจากสมุดจดการขายที่เจ้าของร้านมักจะจดไว้ดู หรือถ้าไม่ได้จดยอดขายไว้ก็อาจใช้บิลค้าสินค้าที่ซื้อของเข้าร้านแต่ละเดือนก็ได้ เรื่องนี้ถ้าใครอยากให้พิจารณาเรื่องของตัวเองเร็ว ได้เงินไว ก็ต้องช่วยจัดเตรียมไปด้วย
โครงการนี้ทางแบงก์มีนโยบายที่จะต้องเร่งอนุมัติเงินกู้เพื่อช่วยเหลือเยียวยาให้ทันกาล แต่เนื่องจากเจ้าหน้าที่ธนาคารมีน้อย ไม่มีเวลาไปตรวจดูสถานประกอบการร้านค้าของแต่ละราย และไม่รู้ว่าใครเป็นใคร ใครถูกน้ำท่วมหรือไม่ถูก ใครค้าขายอะไรที่ไหนอย่างไร เพราะฉะนั้นโครงการนี้จึงต้องอาศัยความร่วมมือจากหน่วยงานราชการในพื้นที่ต่างๆ ช่วยมีหนังสือรับรองว่าผู้กู้รายนั้นๆ เป็นผู้ประกอบการจริงและถูกน้ำท่วม
จะเป็นองค์กรปกครองส่วนท้องถิ่นระดับไหนก็ได้ แบงก์ยอมรับได้ทุกแห่ง โดยทางแบงก์จะมีแบบฟอร์มหนังสือรับรองดังกล่าวเตรียมไว้ให้ และจะมีการประสานงานไปยังหน่วยงานราชการในแต่ละพื้นที่เพื่อขอความอนุเคราะห์ช่วยในเรื่องนี้
เอกสารใบนี้ถือเป็นไฟต์บังคับที่ต้องมีประกอบเรื่องทุกราย ดังนั้นจึงอยากแนะนำผู้กู้รีบขอแบบฟอร์มหนังสือรับรอง แล้วไปเดินเรื่องให้หน่วยงานราชการในพื้นที่ช่วยเซ็นรับรองมาก่อนก็จะได้รับเงินกู้รวดเร็วขึ้น 
โครงการนี้วงเงินรวมเบื้องต้นที่ได้รับอนุมัติจากคณะรัฐมนตรี 5,000 ล้านบาท จังหวัดที่น้ำท่วมหนักเกือบ 30 แห่ง เฉพาะโคราชกับหาดใหญ่ ก็นับไม่ถูกแล้ว ยังมีภาคใต้และภาคกลางอีกหลายแห่งที่น้ำยังไม่ลด วงเงินนี้จึงต้องเกลี่ยไปช่วยจังหวัดละไม่กี่ร้อยล้านบาทเท่านั้นเอง ใครเข้าเกณฑ์ก่อนก็ได้รับอนุมัติไปก่อน
เอสเอ็มอีแบงก์จะเริ่มจัดงานเปิดรับเรื่องกู้โครงการนี้แห่งแรกที่โคราชในวันจันทร์ที่ 15 พ.ย.นี้ ณ ศาลากลางจังหวัด เริ่มเวลา 13.00 น. ถัดจากนั้นจะลงไปที่หาดใหญ่ แล้วทยอยเปิดทุกจังหวัดที่น้ำท่วมต่อไป ท่านใดอยากสอบถามรายละเอียดเพิ่มเติมก็สามารถโทร.ไปที่ Call Center 1357 หรือเปิดดูและดาวน์โหลดเอกสารจาก www.smebank.co.th 
โครงการพิเศษแบบนี้มีที่เดียวที่เอสเอ็มอีแบงก์...เพื่อนยามยากของผู้ประกอบการ SMEs ไทย